Ιουλία του Μπάττενμπεργκ

Η Ιουλία (γερμ. Julia von Battenberg), γεννηθείσα Γιούλια φον Χάουκε (Julia von Hauke, 24 Νοεμβρίου 1825 - 19 Σεπτεμβρίου 1895), ήταν κόμισσα και μετά πριγκίπισσα του Μπάττενμπεργκ ως η μοργανατική σύζυγος του Αλέξανδρου της Έσσης.

Βιογραφία
Η Γιούλια Τερέζ Ζαλομέα Χάουκε γεννήθηκε στις 24 Νοεμβρίου 1825 στη Βαρσοβία, και ήταν το δέκατο παιδί και η τέταρτη κόρη του στρατηγού Χανς Μόριτς Χάουκε και της Σοφί Λαφονταίν. Μέσω του πατέρα της είχε γερμανική καταγωγή και από την μητέρα της, γαλλική, ιταλική, γερμανική και ουγγρική καταγωγή.The Hauke Family from Wetzlar, at wargs.com; accessed 3 December 2018Paget, Gerald (1977), The Lineage & Ancestry of HRH Prince Charles, Prince of Wales, Edinburgh and London: Charles Skilton

Το 1830 ξέσπασε στην Πολωνία η Νοεμβριανή Επανάσταση, όπου οι επαναστάτες ζητούσαν ανεξαρτησία από τη Ρωσία. Ο κυβερνήτης της Πολωνίας, Μέγας Δούκας Κωνσταντίνος Πάβλοβιτς, έγινε στόχος και ο -πλέον κόμης- Φον Χάουκε προσπάθησε να τον βοηθήσει να ξεφύγει. Ενώ ο Μέγας Δούκας επιβίωσε, ο Φον Χάουκε πέθανε από πυρά των επανασταστών μεταφέροντας τη σύζυγό του και τα τρία νεότερα παιδιά του από τη Βαρσοβία, ανάμεσά τους και τη Γιούλια. Λίγους μήνες αργότερα, η μητέρα της Γιούλια πέθανε από το σοκ που υπέστη. Μετά το τέλος των γονιών της, ο Νικόλαος Α΄ της Ρωσίας πήρε υπό την προστασία του τη Γιούλια και τα νεότερα αδέλφια της, ενώ οι τρεις μεγαλύτεροι αδελφοί της πήραν το μέρος των επαναστατών. 

Όταν η Γιούλια έγινε κυρία επί των τιμών της αυτοκράτειρας Μαρίας Αλεξάνδροβνας, γνώρισε τον Αλέξανδρο της Έσσης, αδελφό της Αυτοκράτειρας, στην αυτοκρατορική Αυλή της Αγίας Πετρούπολης. Ο Τσάρος προόριζε τον Αλέξανδρο για μία ανιψιά του, αλλά ο Αλέξανδρος ζήτησε τη Γιούλια. Αν και ο Τσάρος απαγόρευσε τον γάμο και έδιωξε τον Αλέξανδρο από τον Αυτοκρατορικό Στρατό για ανυποταξία, ο Αλέξανδρος την έκλεψε και παντρεύτηκαν στο Μπρέσλαου (νυν Βρότσουαφ) στις 28 Οκτωβρίου 1851, όταν ήταν ήδη πέντε μηνών έγκυος. Ο γάμος τους θεωρήθηκε μοργανατικός και ο αδελφός του Αλεξάνδρου, Λουδοβίκος Γ΄ της Έσσης και παρά τω Ρήνω, δεν τον αναγνώρισε ως δυναστικό, αλλά τους έδωσε τον κληροδοτούμενο τίτλο του κόμη/κόμισσας του Μπάττενμπεργκ. Το ζεύγος απέκτησε πέντε παιδιά:
 Μαρία (1852 - 1923), παντρεύτηκε το Γουσταύο του Έρμπαχ-Σένμπεργκ. Απέκτησαν 4 παιδιά.
 Λουδοβίκος (1854 - 1921), μετέπειτα Λούις Μαουντμπάττεν, 1ος Μαρκήσιος του Μίλφορντ-Χέιβεν. Νυμφεύτηκε τη Βικτωρία της Έσσης και του Ρήνου. Απέκτησαν 4 παιδιά.
 Αλέξανδρος (1857 - 1893), Πρίγκιπας της Βουλγαρίας. Νυμφεύτηκε μοργανατικά τη Γιοχάννα Λόιζινγκερ. Απέκτησαν 2 παιδιά.
 Ερρίκος (1858 - 1896), νυμφεύτηκε τη Βεατρίκη του Ηνωμένου Βασιλείου. Απέκτησαν 4 παιδιά.
 Φραγκίσκος Ιωσήφ (1861 - 1924), νυμφεύτηκε την Άννα του Μαυροβουνίου. Δεν απέκτησαν παιδιά.

Το 1875 από Καθολική έγινε Προτεστάντισσα. Απεβίωσε στις 19 Σεπτεμβρίου 1895 στο Κάστρο Χαϊλίγκενμπεργκ σε ηλικία 69 ετών. Είναι θαμμένη στο Μεγάλο Δουκικό Μαυσωλείο του Ρόζενχοχε.

Εν μέσω του Α΄ Παγκοσμίου Πολέμου, οι απόγονοι της Γιούλια φον Χάουκε που είχαν δεσμούς με το Ηνωμένο Βασίλειο άλλαξαν το γερμανικό επώνυμο Μπάττενμπεργκ στο πιο αγγλοποιημένο Μαουντμπάττεν για να διώξουν τους συσχετισμούς με τη Γερμανία, μετά από διαταγή του Γεωργίου Ε΄ του Ηνωμένου Βασιλείου το 1917.

Τίτλοι
24 Νοεμβρίου 1825 - 1829: Δεσποινίς Γιούλια φον Χάουκε
1829 - 28 Οκτωβρίου 1851: Κόμισσα Γιούλια φον Χάουκε
28 Οκτωβρίου 1851 - 1858: Η Εκλαμπρότατη Υψηλότητα Η Κόμισσα του Μπάττενμπεργκ
1858 - 15 Δεκεμβρίου 1888: Η Γαληνοτάτη Υψηλότητα Η Πριγκίπισσα του Μπάττενμπεργκ
15 Δεκεμβρίου 1888 - 19 Σεπτεμβρίου 1895: Η Γαληνοτάτη Υψηλότητα Η Χήρα Πριγκίπισσα του Μπάττενμπεργκ

Παραπομπές
Almanach de Gotha, Gotha 1931
Eckhart G. Franz, Das Haus Hessen: Eine europäische Familie, Kohlhammer Verlag, Stuttgart 2005 (S. 164–170), 

Αναφορές σε πηγές

Κατηγορία:Οίκος του Μπάττενμπεργκ
Κατηγορία:Γερμανοί ευγενείς
Κατηγορία:Μοργανατικοί γάμοι
Κατηγορία:Κυρίες Επί Των Τιμών